送荆南李學士
作者：宋庠
朝代：宋

paragraphs: 逢旦光華盛，登賢命數優。
郎星太微後，史局道山頭。
違咫堯心屋，疏藩禹貢州。
使旟飛隼出，臺劄偃波留。
舊賜薰蘭被，新裝彍弩騶。
陝分歌召伯，屠餞寵韓侯。
澤國龍爲節，桑郊鹿並輈。
齋中無煨酒，鈴下識輕裘。
鹵簿分賓帟，江山入宴樓。
蜀波餘柹盡，楚野惡氛收。
後乘追文學，先春召督郵。
暫稽華黼賜，聊聽昔襦謳。
父子雲屏隔，鹽梅寶鉉求。
歸來循吏政，終古冠緹油。